แรงขายค้าปลีก-สื่อสาร กด SET หลุดแนวรับ 1,650 จุด
SET เช้าลบ 12 จุด รับแรงขายหุ้นค้าปลีก-สื่อสาร รวมถึงหลุดกรอบแนวรับ 1,650 จุด โดยนักลงทุนยังกังวลที่ว่าเฟดจะเดินหน้าปรับขึ้นอัตราดอกเบี้ย
SET เช้าลบ 12 จุด รับแรงขายหุ้นค้าปลีก-สื่อสาร รวมถึงหลุดกรอบแนวรับ 1,650 จุด โดยนักลงทุนยังกังวลที่ว่าเฟดจะเดินหน้าปรับขึ้นอัตราดอกเบี้ย
24 ก.พ. 2566

ผู้สื่อข่าวรายงานว่า ดัชนีตลาดหุ้นไทย ณ เวลา 10:39 น. อยู่ที่ 1,640 จุด ลดลง 12.47 จุด หรือ 0.75% สูงสุดที่ 1,639.78 จุด ต่ำสุดที่ 1,654.09 จุด มูลค่าการซื้อขาย 19,338.80 ล้านบาท 
โดยตลาดหุ้นไทยต้นภาคเช้าร่วงไปแล้วกว่า 10 จุด หลังจากหลุดแนวรับสำคัญที่ 1,650 จุด รับแรงกดดันจากหุ้น CPALL ที่เกิดแรงเทขายอย่างหนักตอบรับการกำไรที่ออกมาต่ำกว่านักวิเคราะห์คาดการณ์ ทำให้อาจถูกปรับราคาเป้าหมายและคาดการณ์ผลกำไรในปีนี้ และยังส่งผลกระทบไปถึงหุ้นในกลุ่มค้าปลีกเจ้าอื่นที่ยังไม่ได้ประกาศงบถูกขายออกมาด้วย
ด้าน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยต้นภาคเช้าปรับตัวลงไปกว่า 10 จุดจากแรงขายหุ้น Big Cap หลังผลประกอบการของ บมจ.ซีพี ออลล์ (CPALL) ออกมาต่ำกว่าคาดมาก จึงเป็นแรงกดดันให้หุ้นกลุ่มค้าปลีกอื่นๆ ปรับตัวลงตามไปด้วย จึงต้องติดตามดูกันต่อว่าผลประกอบการของหุ้นค้าปลีกตัวถัดๆ ไปจะเป็นอย่างไร หากออกมาดีกว่าคาดก็น่าจะช่วยลดแรงกดดันลงไปได้
ขณะที่ SET ปรับตัวลงหลุดแนวรับของปีที่ 1,650 จุด ทำให้แนวรับถัดไปจะอยู่ที่ 1,640-1,635 จุด และมีแนวต้าน 1,662-1,670 จุด
 